DA Den Europæiske Unions Tidende C 108/19

Offentliggørelse af ansøgning om ændring i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2011/C 108/10

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ANSØGNING OM ÆNDRING

RÅDETS FORORDNING (EF) Nr. 510/2006

ANSØGNING OM ÆNDRING I HENHOLD TIL ARTIKEL 9

»PATACA DE GALICIA«/»PATATA DE GALICIA«

EF-Nr.: ES-PGI-0105-0205-17.03.2010

BGB ( X ) BOB ( )

1. Afsnit i varespecifikationen, som berøres af ændringen:

 Produktets betegnelse Beskrivelse Geografisk område  Bevis for oprindelse Fremstillingsmetode  Tilknytning  Mærkning  Krav i de nationale bestemmelser Andet ( )

2. Type ændring(er):

Ændring af enhedsdokument eller resumé  Ændring af varespecifikationen for en registreret BOB eller BGB, for hvilken hverken enhedsdokumentet eller resuméet er offentliggjort  Ændring af en varespecifikation, hvor der ikke kræves ændring af det offentliggjorte enhedsdokument (artikel 9, stk. 3, i forordning (EF) nr. 510/2006)  Midlertidig ændring af varespecifikationen, fordi de offentlige myndigheder har indført obligatoriske sundheds- eller plantesundhedsforanstaltninger (artikel 9, stk. 4, i forordning (EF) nr. 510/2006)

3. Ændringer:

3.1. Beskrivelse:

Ændring af størrelser som tilpasning til kongeligt dekret nr. 31/2009 af 16. januar 2009 om godkendelse af den kommercielle kvalitetsnorm for spisekartofler på det nationale marked (B.O.E. nr. 21 af 24. januar 2009) til følgende:

»Minimumsstørrelse 35 mm. Det er dog tilladt at markedsføre kartofler af en størrelse på mellem 18 mm og nævnte minimumsstørrelse under betegnelsen »patata menuda fuera de calibre« (lille kartoffel uden for størrelseskriteriet) eller en tilsvarende salgsbetegnelse.«

3.2. Geografisk område:

Produktions- og emballageområdet udvides til også at omfatte tilstødende kommuner, nærmere betegnet kommunerne Castrelo do Val, Laza, Monterrei, Oímbra og Verín i området A Limia.

3.3. Fremstillingsmetode:

Betingelserne om plantningsafstand ophæves, idet det er producenten selv, som foretager afgrænsningen afhængigt af de redskaber og størrelser, der anvendes til såningen.

Hypningen kan erstattes af en tilsvarende dyrkningsmetode.

Emballagestørrelserne tilpasses bestemmelserne i kongeligt dekret nr. 31/2009 af 16. januar 2009 om godkendelse af den kommercielle kvalitetsnorm for spisekartofler på det nationale marked (B.O.E. nr. 21 af 24. januar 2009).

Der gives også mulighed for benyttelse af emballager til 20 kg til restauranter, hoteller og andre større foretagender, der anmoder herom.

3.4. Andet:

Det er ikke obligatorisk, at kartoflerne er af homogen størrelse i salgsemballager med en nettovægt på over 5 kg. I salgsemballager med en nettovægt på 5 kg eller mindre må forskellen på de største og de mindste kartofler ikke være på over 35 mm.

ENHEDSDOKUMENT

RÅDETS FORORDNING (EF) Nr. 510/2006

»PATACA DE GALICIA«/»PATATA DE GALICIA«

EF-Nr.: ES-PGI-0105-0205-17.03.2010

BGB ( X ) BOB ( )

1. Betegnelse:

»Pataca de Galicia«/»Patata de Galicia«

2. Medlemsstat eller tredjeland:

Spanien

3. Beskrivelse af landbrugsproduktet eller fødevaren:

3.1. Produkttype:

Kategori 1.6 Frugt, grøntsager og korn, også forarbejdet.

3.2. Beskrivelse af produktet med betegnelsen i punkt 1:

Produktet defineres som knolde af arten Solanum tuberosum L., af den dyrkede sort »Kennebec«, bestemt til konsum.

De særlige kendetegn for kartofler med den beskyttede geografiske betegnelse »Patata de Galicia« er følgende:

— Knoldform: rund til oval.

— Øjne: meget overfladiske.

— Skrællens udseende: glat og tynd.

— Skrælfarve: lysegul.

— Kødfarve: hvid.

— Konsistens: fast at føle på, cremet efter kogning, føles fast i munden.

— Spisekvalitet: fremragende, især på grund af tørstofindholdet og farve-, aroma- og smagsegenskaberne efter tilberedning.

— Analytiske karakteristika: tørstofindhold på over 18 % og indhold af reducerende sukker på under 0,4 %.

3.3. Råvarer (kun for forarbejdede produkter):

—

3.4. Foder (kun for produkter af animalsk oprindelse):

—

3.5. Specifikke etaper af produktionen, som skal finde sted i det afgrænsede geografiske område:

Foruden selve dyrkningen skal også opbevaringen og emballeringen finde sted i det afgrænsede geografiske område.

Opbevaringen og emballeringen skal finde sted i det afgrænsede geografiske område, fordi det er nødvendigt at bevare de særlige produktionskendetegn, og fordi anlæggene oftest befinder sig i de områder, hvor produktionskvaliteten er højest. Desuden skal der tages hensyn til, at der under emballeringen gennemføres en manuel udvælgelse, som foretages af personale med stor erfaring i håndteringen af dette produkt. Endvidere er formålet hermed at minimere de eventuelle forringelser af slutproduktets kvalitet, som transporten (flere stød, uhensigtsmæssige temperaturer osv.) og uegnede opbevaringsforhold kan medføre.

3.6. Særlige regler vedrørende udskæring, rivning, emballering osv.:

Spisekartoflerne med den beskyttede geografiske betegnelse (BGB) »Pataca de Galicia«/»Patata de Galicia« skal markedsføres i nye og rene emballager af passende materiale, således at produktet ventileres, konserveres og transporteres på korrekt vis.

Produktet skal emballeres i homogene partier hvad angår størrelse og oprindelse, med en minimumsstørrelse på 35 mm. Det er dog tilladt at markedsføre kartofler af en størrelse på mellem 18 mm og nævnte minimumsstørrelse under betegnelsen »patata menuda fuera de calibre« (lille kartoffel uden for størrelseskriteriet) eller en tilsvarende salgsbetegnelse.

Det er ikke obligatorisk, at kartoflerne er af homogen størrelse i salgsemballager med en nettovægt på over 5 kg. I salgsemballager med en nettovægt på 5 kg eller mindre må forskellen på de største og de mindste kartofler ikke være på over 35 mm.

De forskellige emballager skal have et nettoindhold på 15, 10, 5, 4, 3, 2 og 1 kg, idet der undtagelsesvis kan tillades emballager på 20 og 25 kg til restauranter, hoteller og andre større foretagender, der anmoder herom.

3.7. Specifikke mærkningsregler:

På alle emballager, der indeholder det beskyttede produkt, skal der i en størrelse svarende til en tredjedel af emballagens forside være påtrykt logoet for den beskyttede geografiske betegnelse og angivelsen Indicación Geográfica Protegida »Pataca de Galicia«/»Patata de Galicia«.

Alle emballager skal være forsynet med en nummereret kontroletiket, som er udstedt af kontrolorganet og indeholder logoet for den geografiske betegnelse.

4. Kort beskrivelse af det geografiske område:

Det afgrænsede geografiske område omfatter følgende fire underområder i den selvstyrende region Galicien:

Bergantiños (A Coruña): bestående af kommunerne Carballo, Coristanco, A Laracha, Malpica og Ponteceso

A Terra Chá-A Mariña (Lugo): bestående af kommunerne Abadín, Alfoz, Barreiros, Cospeito, Foz, Lourenzá, Mondoñedo, Ribadeo, Trabada, Valadouro, Vilalba og Xermade

Lemos (Lugo): bestående af kommunerne Monforte de Lemos, Pantón og Saviñao

A Limia (Ourense): bestående af kommunerne Baltar, Os Blancos, Calvos de Randín, Castrelo do Val, Cualedro, Laza, Monterrei, Oímbra, Porqueira, Rairíz de Veiga, Sandiás, Sarreaus, Trasmiras, Verín, Vilar de Santos og Xinzo de Limia og sognene Coedo og Torneiros i kommunen Allaríz, sognene Atas, Cualedro, Lucenza, Vilela og A Xironda i kommunen Cualedro, sognene Bóveda, Padreda, Seiró og Vilar de Barrio i kommunen Vilar de Barrio og sognene A Abeleda, Bobadela a Pinta, A Graña og Sobradelo i kommunen Xunqueira de Ambía.

5. Tilknytning til det geografiske område:

5.1. Det geografiske områdes egenart:

Klima- og jordbundsforholdene i det afgrænsede geografiske områder er gunstige for en god afgrødeudvikling og den høje kvalitet, der kendetegner »patata de Galicia«.

De særlige karakteristika i det geografiske område for BGB’en, der er direkte knyttet til de parametre, som anses for at være optimale for produktet, er følgende:

Klima: Nedbørsforhold: rigelig nedbør i produktionsområderne (mellem 1 000 og 1 500 mm om året) med en tør periode i august og september. Temperaturforhold: mild temperatur i kartoflens vækstperiode.

Jordbundsforhold: Ler- og sandholdige jorder med en pH-værdi på 5-6,5.

Terrænforhold: De pågældende områder består primært af mellem- eller lavtliggende flade zoner med optimale forhold for kartoffeldyrkningen.

5.2. Produktets egenart:

Blandt de kendetegn, der giver »patata de Galicia« en særlig kvalitet i forhold til kartofler fra andre produktionsområder, skal navnlig nævnes følgende:

— Kennebec-sortens gode tilpasning til jordbundsforholdene: den frembringer knolde med meget overfladiske øjne, fin og glat skræl og en meget hvid kødfarve.

— Kvalitetsparametre: BGB-kartoflen er let melet med en temmelig fast konsistens, deler sig let eller forholdsvist let og er fast at føle på. Den er derfor ideel til alle former for kulinariske tilberedninger og er kendetegnet ved sit tørstofindhold og sin kvalitet med hensyn til farve, duft og smag efter tilberedningen.

— Analytiske egenskaber: tørstofindhold på over 18 % og indhold af reducerende sukker på under 0,4 %.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Naturforholdene i det geografiske område, herunder navnlig den rigelige nedbør i de kartoffelproducerende områder og de milde temperaturer, giver optimale vækstbetingelser for kartofler, uden at der behøves kunstvanding, hvorfor knoldene kan vokse kontinuerligt.

Den tørre periode, der forekommer i august-september med et vandunderskud i jorden, medfører, at knoldene mister vand før optagningen og modnes perfekt med en ensartet og resistent skræl, som sammen med vandtabet i knolden bidrager til større holdbarhed og en forøgelse af den kulinariske kvalitet.

Produktionsområderne omfatter primært ler- og sandholdige jorder med en pH-værdi på 5-6,5, hvilket er optimalt til kartoffeldyrkningen, da det fremmer luftfornyelsen i jorden og dermed mindsker forekomsten af sygdomme som f.eks. Pectobacterium spp. eller Rhizoctonia solani. Knoldene får en fin og ensartet skræl og kan tages rene op (så vask er unødvendig). Desuden forhindrer de svagt sure pH-værdier visse sygdomme som f.eks. Streptomyces spp.

Hvad angår den menneskelige faktor, henledes opmærksomheden især på den betydelige mængde gødning (ca. 25-30 t/ha), der anvendes i de traditionelle dyrkningsmetoder, og som bidrager til, at kartofler dyrket under disse særlige forhold til slut får en så høj kulinarisk kvalitet.

Henvisning til offentliggørelsen af varespecifikationen:

(Artikel 5, stk. 7, i forordning (EF) nr. 510/2006)

http://mediorural.xunta.es/fileadmin/arquivos/alimentacion/Patata_Galicia_Pliego_Condiciones.pdf

(1) EUT L 93 af 31.3.2006, s. 12.